Påsken var ellers udråbt til at blive det store rykind hos ejendomsmæglerne, men det blev den ikke, fremgår det af en rundringning, Ritzau har foretaget. I Nordjylland betegner Home-mægler Hans Henrik Hansen påsken som ok uden at være prangende. Han vil dog ikke fortælle, hvor mange sommerhuse, han rent faktisk har solgt i de sidste par måneder, men det er over fem. - Er det også over 50? - Havde jeg bare solgt 50 så havde du ikke hørt en klagesang fra mig, siger han med en høj latter. Han kalder efterspørgslen for "moderat stigende" med streg under moderat, og prisudviklingen er stagnerende, vurderer han. - Vi kommer ikke til at se prisstigninger nu. Markedet kan ikke tåle, at priserne går op, siger Hans Henrik Hansen, der har forretninger i Løkken og Blokhus. Heller ikke længere nede ad vestkysten, i Søndervig, har der været travlt ud over det almindelige i påskedagene. - Påsken er ikke den store højsæson, som den har været tidligere, konstaterer ejendomsmægler Lars Kvist fra EDC i Søndervig. /ritzau/

Opsummering:
Tiden hvor et sommerhus var en meget god investering er forbi. Køberne udeblev i påsken, og prisernes himmelflugt er forbi.